CELEX: 32020R1628
Language: el
Date: 2020-11-03 00:00:00
Title: Εκτελεστικός κανονισμός (ΕΕ) 2020/1628 της Επιτροπής της 3ης Νοεμβρίου 2020 για τη θέσπιση εκ των υστέρων ενωσιακής επιτήρησης των εισαγωγών ανανεώσιμης αιθανόλης για χρήση ως καυσίμου

4.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 366/12
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1628 ΤΗΣ ΕΠΙΤΡΟΠΗΣ
         της 3ης Νοεμβρίου 2020
         για τη θέσπιση εκ των υστέρων ενωσιακής επιτήρησης των εισαγωγών ανανεώσιμης αιθανόλης για χρήση ως καυσίμου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2015/478 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εισαγωγών (1), και ιδίως το άρθρο 10,
         Έχοντας υπόψη τον κανονισμό (EE) 2015/755 του Ευρωπαϊκού Κοινοβουλίου και του Συμβουλίου, της 29ης Απριλίου 2015, περί κοινού καθεστώτος εισαγωγών από ορισμένες τρίτες χώρες (2), και ιδίως το άρθρο 7,
         Αφού ζήτησε τη γνώμη της επιτροπής διασφαλίσεων και κοινού καθεστώτος εξαγωγών,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 2 του κανονισμού (ΕΕ) 2015/478, η Γαλλία ενημέρωσε την Επιτροπή ότι λόγω της εξέλιξης των εισαγωγών ανανεώσιμης αιθανόλης για χρήση ως καυσίμου καθίσταται αναγκαία η επιτήρηση. Ειδικότερα, η Γαλλία ζήτησε την επιβολή εκ των υστέρων επιτήρησης.
                  
               
                     (2)
                  
                  
                     Σύμφωνα με το άρθρο 10 του κανονισμού (ΕΕ) 2015/478, όταν η εξέλιξη των εισαγωγών ενός προϊόντος υπάρχει κίνδυνος να επιφέρει ζημία στον ενωσιακό κλάδο παραγωγής και όταν τα συμφέροντα της Ένωσης το απαιτούν, μπορεί να επιβληθεί ενωσιακή επιτήρηση. Το άρθρο 7 του κανονισμού (ΕΕ) 2015/755 προβλέπει τη δυνατότητα επιβολής επιτήρησης όταν τα συμφέροντα της Ένωσης το απαιτούν. Η εκ των υστέρων [αναδρομική] επιτήρηση μπορεί να επιβληθεί βάσει αμφότερων των κανονισμών, δυνάμει του άρθρου 10 παράγραφος 1 στοιχείο α) και του άρθρου 7 παράγραφος 1 στοιχείο α) αντίστοιχα.
                  
               
                     (3)
                  
                  
                     Με βάση τις πληροφορίες που υπέβαλε η Γαλλία, οι εισαγωγές στην Ένωση ανανεώσιμης αιθανόλης για χρήση ως καυσίμου αυξήθηκαν κατά 512 % μεταξύ του 2017 και του 2019, από 87,6 χιλιάδες τόνους σε 536,2 χιλιάδες τόνους. Επιπλέον, κατά τη διάρκεια του 2019, οι τιμές των εισαγωγών ανανεώσιμης αιθανόλης για χρήση ως καυσίμου από τις έξι κύριες πηγές εισαγωγών ήταν χαμηλότερες από τις τιμές των ενωσιακών παραγωγών κατά 15 % κατά μέσο όρο.
                  
               
                     (4)
                  
                  
                     Η εκτιμώμενη ενωσιακή κατανάλωση ανανεώσιμης αιθανόλης για χρήση ως καυσίμου αυξήθηκε μεταξύ 2017 και 2019 κατά 10 %, από 3,9 εκατ. τόνους σε 4,3 εκατ. τόνους. Ωστόσο, το ίδιο διάστημα, η παγκόσμια παραγωγή ανανεώσιμης αιθανόλης για χρήση ως καυσίμου αυξήθηκε από 80,6 εκατ. τόνους σε 87,5 εκατ. τόνους. Λόγω του μεγέθους της παγκόσμιας παραγωγής σε σύγκριση με τη συνολική ενωσιακή κατανάλωση, θεωρείται ότι ακόμη και ήσσονος σημασίας διαταραχές στην παγκόσμια αγορά ανανεώσιμης αιθανόλης για χρήση ως καυσίμου ενδέχεται να έχουν πολύ σοβαρές επιπτώσεις στην προσφορά στην αγορά της ΕΕ, τόσο ως προς τις ποσότητες όσο και ως προς τις τιμές.
                  
               
                     (5)
                  
                  
                     Επιπλέον, περίπου το 84 % της παγκόσμιας παραγωγής ανανεώσιμης αιθανόλης για χρήση ως καυσίμου (άνω των 70 εκατ. τόνων) συγκεντρώνεται στις ΗΠΑ (54 %) και στη Βραζιλία (30 %). Αυτές οι δύο χώρες διαθέτουν τόσο μεγάλη παραγωγική ικανότητα που ακόμη και μια περιορισμένη υπέρβαση της ετήσιας παραγωγής τους μπορεί να οδηγήσει σε υπερπροσφορά στην παγκόσμια αγορά, με δυνητικά αρνητικές συνέπειες για πολύ μικρότερες αγορές όπως αυτή της ΕΕ. Οι εισαγωγές από τις ΗΠΑ στην ΕΕ αυξήθηκαν σταθερά τα τελευταία τρία χρόνια ενώ οι εισαγωγές από τη Βραζιλία αυξήθηκαν τους πρώτους μήνες του 2020.
                  
               
                     (6)
                  
                  
                     Υπενθυμίζεται επίσης ότι κατά την τελευταία πενταετία παρατηρείται ήδη μια κατάσταση μικρής πλεονάζουσας παραγωγικής ικανότητας στην αγορά των ΗΠΑ, γεγονός που ώθησε ορισμένες χώρες (π.χ. Βραζιλία, Κίνα, Περού, Κολομβία) να θεσπίσουν ή να επαναφέρουν μέτρα για τον περιορισμό του επιπέδου των εισαγωγών από τις ΗΠΑ ανανεώσιμης αιθανόλης για χρήση ως καυσίμου. Προφανώς, οι ποσότητες που εξάγονταν στο παρελθόν από τις ΗΠΑ σε αυτές τις αγορές θα μπορούσαν πλέον να κατευθυνθούν σε άλλες αγορές, όπως για παράδειγμα στην αγορά της ΕΕ. Θα πρέπει επίσης να υπενθυμιστεί ότι τα μέτρα αντιντάμπινγκ της ΕΕ σχετικά με την ανανεώσιμη αιθανόλη για χρήση ως καυσίμου καταργήθηκαν τον Μάιο του 2019.
                  
               
                     (7)
                  
                  
                     Δεδομένου ότι οι εισαγωγές αυξήθηκαν τα τελευταία χρόνια, τα μερίδια αγοράς του ενωσιακού κλάδου παραγωγής μειώθηκαν. Η ενωσιακή ζήτηση κατέρρευσε τους τελευταίους μήνες και η οικονομική κατάσταση του ενωσιακού κλάδου παραγωγής επιδεινώθηκε. Μόλις ανακάμψει η αγορά, αναμένεται ότι τα υπάρχοντα αχρησιμοποίητα αποθέματα στις κύριες χώρες παραγωγής εκτός της ΕΕ θα εξαχθούν μαζικά στην ΕΕ, εμποδίζοντας έτσι την ανάκαμψη του ενωσιακού κλάδου παραγωγής. Επιπλέον, δεν μπορεί να αποκλειστεί το ενδεχόμενο ορισμένες κυβερνήσεις, σε μια προσπάθεια να διατηρήσουν τις παραγωγικές τους δραστηριότητες, να θεσπίσουν επιδοτήσεις ή άλλες μορφές στήριξης υπέρ του δικού τους κλάδου παραγωγής αιθανόλης. Ορισμένα σχέδια στήριξης βρίσκονται ήδη υπό συζήτηση στις ΗΠΑ.
                  
               
                     (8)
                  
                  
                     Συνεπώς, με βάση τις πρόσφατες εξελίξεις στις εισαγωγές ανανεώσιμης αιθανόλης για χρήση ως καυσίμου και την τρέχουσα πλεονάζουσα παραγωγική ικανότητα, οι ζημιογόνες επιπτώσεις για τους ενωσιακούς παραγωγούς ενδέχεται να αυξηθούν γρήγορα στο εγγύς μέλλον.
                  
               
                     (9)
                  
                  
                     Επομένως, το συμφέρον της Ένωσης απαιτεί να υπόκεινται οι εισαγωγές ανανεώσιμης αιθανόλης για χρήση ως καυσίμου σε εκ των υστέρων ενωσιακή επιτήρηση, προκειμένου να παρασχεθούν στατιστικές πληροφορίες, πριν από την έκδοση επίσημων στατιστικών για τις εισαγωγές, για την ταχεία ανάλυση των εξελίξεων των εισαγωγών από όλες τις τρίτες χώρες. Είναι απαραίτητη η ταχεία παροχή εμπορικών στοιχείων και η κατά το δυνατόν πρόβλεψή τους, ώστε να αντιμετωπιστεί η τρωτότητα της ενωσιακής αγοράς ανανεώσιμης αιθανόλης για χρήση ως καυσίμου λόγω των ξαφνικών αλλαγών στις παγκόσμιες αγορές.
                  
               
                     (10)
                  
                  
                     Δεδομένου ότι η αιθανόλη για χρήση ως καύσιμο μπορεί να καταταγεί σε διάφορες κλάσεις ΣΟ που περιέχουν άλλα προϊόντα, θα πρέπει να δημιουργηθούν ειδικοί κωδικοί TARIC προκειμένου να εξασφαλιστεί επαρκής επιτήρηση που θα περιορίζεται μόνο στο σχετικό προϊόν. Το πεδίο εφαρμογής εκ των υστέρων επιτήρησης περιλαμβάνει τα προϊόντα που απαριθμούνται στο παράρτημα.
                  
               
                     (11)
                  
                  
                     Το σύστημα επιτήρησης θα πρέπει να επιβληθεί για περίοδο ενός έτους, η οποία θεωρείται επαρκής για την παρακολούθηση της εξέλιξης των εισαγωγών κατά τη διάρκεια της ανάκαμψης της αγοράς, έως ότου επιτευχθεί σταθεροποίηση της κατάστασης.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Η θέση σε ελεύθερη κυκλοφορία στην Ένωση ανανεώσιμης αιθανόλης για χρήση ως καυσίμου που περιλαμβάνεται στο παράρτημα του παρόντος κανονισμού υπόκειται σε εκ των υστέρων ενωσιακή επιτήρηση, σύμφωνα με τον κανονισμό (ΕΕ) 2015/478 και τον κανονισμό (ΕΕ) 2015/755.
            
            
               2.   Η κατάταξη των προϊόντων που καλύπτονται από τον παρόντα κανονισμό βασίζεται στο TARIC. Η καταγωγή των προϊόντων που καλύπτει ο παρών κανονισμός καθορίζεται σύμφωνα με το άρθρο 60 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (3).
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός εφαρμόζεται από την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και παραμένει σε ισχύ για ένα έτος.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Νοεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L83 της 27.3.2015, σ.16.
         
            (2)  ΕΕ L123 της 19.5.2015, σ. 33.
         
            (3)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
      
      
         
            ΠΑΡΑΡΤΗΜΑ
            Κατάλογος προϊόντων που υπόκεινται σε εκ των υστέρων ενωσιακή επιτήρηση
            Το οικείο προϊόν που υπόκειται σε εκ των υστέρων επιτήρηση είναι η ανανεώσιμη αιθανόλη για χρήση ως καύσιμο, ήτοι αιθυλική αλκoόλη παραγόμενη από γεωργικά προϊόντα (όπως αναφέρεται στο παράρτημα I της Συνθήκης για τη λειτουργία της Ευρωπαϊκής Ένωσης), μετουσιωμένη και μη μετουσιωμένη, εξαιρουμένων προϊόντων με περιεκτικότητα σε νερό πάνω από 0,3 % (m/m) η οποία μετράται σύμφωνα με το πρότυπο EN 15376, αλλά συμπεριλαμβανομένης της αιθυλικής αλκoόλης παραγόμενης από γεωργικά προϊόντα (όπως αναφέρεται στο παράρτημα I της Συνθήκης για τη λειτουργία της Ευρωπαϊκής Ένωσης) που περιέχεται σε μείγματα με βενζίνη με περιεκτικότητα σε αιθυλική αλκοόλη άνω του 10 % (v/v) που προορίζεται για χρήση ως καύσιμο. Το οικείο προϊόν καλύπτει επίσης την αιθυλική αλκοόλη που παράγεται από γεωργικά προϊόντα (όπως αναφέρεται στο παράρτημα I της Συνθήκης για τη λειτουργία της Ευρωπαϊκής Ένωσης) και περιέχεται στον αιθυλικό tert-βουτυλαιθέρα (ETBE).
            Το πεδίο κάλυψης του προϊόντος περιορίζεται αποκλειστικά στην ανανεώσιμη αιθανόλη που χρησιμοποιείται ως καύσιμο. Ως εκ τούτου, η συνθετική αιθανόλη και η ανανεώσιμη αιθανόλη που προορίζονται για άλλες εφαρμογές πέραν των καυσίμων, δηλαδή για βιομηχανική χρήση και χρήση σε ποτά, δεν καλύπτονται από το παρόν αίτημα.
            Το οικείο προϊόν υπάγεται επί του παρόντος στους ακόλουθους κωδικούς ΣΟ και TARIC:
            
                        ΚΩΔΙΚΟΙ ΣΟ
                     
                     
                        ΕΠΕΚΤΑΣΕΙΣ ΚΩΔΙΚΩΝ TARIC
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 ,
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66